REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/151-19

20. jul 2019. godine

B e o g r a d

ZAPISNIK

42. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 13. JUNA 2019. GODINE

Sednica je počela u 13 časova i četiri minuta.

Sednicom je predsedavala Snežana B. Petrović, predsednik Odbora.

Pored predsednika, sednici su prisustvovali članovi Odbora: Aleksandra Tomić, Stanislava Janošević, Studenka Kovačević, Zoran Bojanić, Ana Čarapić, Tomislav Ljubenović, Vladimir Marinković i Gorica Gajić.

Sednici su prisustvovali zamnici članova Odbora: Milimir Vujadinović (zamenik člana Odbora Jelene Mijatović) i Snežana Paunović (zamenik člana Odbora Novice Tončeva).

Sednici nisu prisustvovali članovi Odbora: Snežana R. Petrović, Branislav Mihajlović, Dejan Nikolić, Ivan Kostić, Vojislav Vujić i Zdravko Stanković, niti njihovi zamenici.

Sednici su, na poziv predsednika, prisustvovali Dejan Popović, predsednik Saveta Agencije za energetiku Republike Srbije, Dejana Stefanović Kostić, Negica Rajkov i prof. dr Aca Marković, članovi Saveta AERS.

Na predlog predsednika, Odbor je većinom glasova utvrdio sledeći

D n e v n i r e d

1. Razmatranje Godišnjeg izveštaja o radu Agencije za energetiku za 2018. godinu (broj 02-1766/19 od 31. maja 2019. godine).

Pre razmatranja tačaka utvrđenog dnevnog reda, Odbor je većinom glasova usvojio zapisnik 41. sednice Odbora.

Prva tačka dnevnog reda – **Razmatranje Godišnjeg izveštaja o radu Agencije za energetiku za 2018. godinu**

Odbor je razmotrio Godišnji izveštaj o radu Agencije za energetiku Republike Srbije za 2018. godinu i podneo Izveštaj i Predlog zaključka Narodnoj skupštini.

U uvodnim napomenama Dejan Popović, predsednik Saveta Agencije za energetiku Republike Srbije (AERS), istakao je da predsednik i članovi Saveta AERS za svoj rad i rad Agencije odgovaraju Narodnoj skupštini, kojoj najmanje jednom godišnje podnose izveštaj o radu. Izveštaj o radu koji je dostavljen u propisanom roku, po sadržaju je u skladu sa ustaljenom formom i sa preporukama Saveta evropskih energetskih regulatora, CEER-a (Council of European Energy Regulators). Veći deo izveštaja čini sveobuhvatan izveštaj o stanju sektora energetike Republike Srbije. Izveštaj se nakon usvajanja na sednici Odbora štampa i dostavlja svim relevantnim institucijama Republike Srbije, kako državnim, tako i stručnim. Postoji veliko interesovanje za ovaj izvešaj, jer se na podatke objavljene u izveštaju pozivaju na stručnim skupovima, državnim institucijama i u radovima. U Izveštaju je dat prikaz stanja i aktivnosti u domenu tržišta električne energije i prirodnog gasa i delom nafte i naftnih derivata, sigurnosti snabdevanja električnom energijom i prirodnim gasom, aktivnosti u okviru delatnosti od opšteg interesa i zaštite kupaca električne energije i prirodnog gasa. Narodna skupština je izabrala Savet AERS 22. marta 2018. godine. U toku 2018. godine održano je ukupno 48 sednica Saveta AERS, od čega je devet sednica održao u prva tri meseca stari Savet Agencije, a ostalih 39 sednica je održao novi Savet Agencije, što govori da je u proseku održano više od jedne sednice nedeljno. Zahtevi za dobijanje licenci se rešavaju u roku od mesec dana. Sigurnost snabdevanja električnom energijom, prirodnim gasom i derivatima nafte u 2018. godini je bila zadovoljavajuća. Ukupna potrošnja električne energije je smanjena za 0,2% u odnosu na 2017. godinu. Smanjena je potrošnja u domaćinstvima za 2,9%, a povećana potrošnja u industriji, što govori da raste svest o energetskoj efikasnosti. Rast potrošnje električne energije u industriji je rezultat rasta privredne aktivnosti. Na slobodnom tržištu, po tržišnim cenama, kupljeno je u 2018. godini 47,1% električne energije i 85% prirodnog gasa. Domaćnistava su u zanemarljivom broju (manje od 0,1%) koristila pravo da biraju snabdevača i kupuju na slobodnom tržištu i uglavnom su se snabdevala po regulisanim cenama. Od značajnijih projekata čija realizacija je započela u 2018. godini je Treći blok u TE Kostolac B i projekti odsumporavanja u TENT-u. Time je omogućen je rad pojedinih najstarijih termo blokova do 2026. godine, na kojima, zbog zastarele tehonologije, nije predviđena primena mera za smanjenje emisije sumpornih i azotnih oksida. Ovi blokovi će se do tog roka sukcesivno povlačiti iz pogona i zamenjivati novim kapacitetima. Do 2026. godine je produžena mogućnost korišćenja objekata koji nemaju ugrađene sisteme za odsumporavanje i filtriranje čestica ugljene prašine. Radi izgradnje gasovoda „Turski tok“, AERS je izdala preliminarni i konačni akt o izuzeću od obaveze primene pravila pristupa treće strane, obaveze primene regulisanih cena i izuzeće od obaveze vlasničkog razdvajanja „Gastrans d.o.o – Novi Sad“, u skladu sa zakonom. Iako je Sekretarijat Energetske zajednice imao primedbe, taj akt je konačan i projekat je počeo da se realizuje. Potrošnja prirodnog gasa je u 2018. godini povećana za 0,5% u odnosu na 2017. godinu. Nizak stepen gasifikacije domaćinstva, oko 10% od ukupnog broja, znači da postoji potencijal za veći rast u ovom sektoru. Za dalji razvoj gasnog tržišta od velike je važnosti da se ubrza i nabavka i ugradnja odgovarajuće merne opreme. U 2018. godini došlo je do smanjenja gubitaka u distributivnoj mreži, koji su, u odnosu na gubitke u 2017. godini, smanjeni za 0,8% i iznose 12,22% električne energije preuzete u distributivni sistem, što je i dalje veoma visoko u odnosu na tehnički opravdane. Potrebno je intenziviranje investicija u elektrodistributivnu mrežu, merne uređaje i priključne vodove i efikasnija zamena mernih uređaja. U 2018. godini primljeno je ukupno 367 podnesaka koji su se, uglavnom, odnosili na rad i postupanje energetskih subjekata iz različitih domena njihovog poslovanja. Od toga, 211 su žalbe koje Agencija rešava u upravnom postupku, kao poverene poslove, a 156 predstavki imaju karakter različitih pritužbi fizičkih i pravnih lica ili zahtev za davanje mišljenja o primeni propisa iz nadlženosti Agencije. Što se tiče žalbi za čije rešavanje je u drugom stepenu nadležna Agencija, u 2018. godini je obrađeno svih 211 primljenih žalbi koje su podnete iz razloga propisanih Zakonom. Agencija je sve primljene pritužbe obradila i dostavila odgovore njihovim podnosiocima, uz prosleđivanje predmeta, kada je to potrebno, nadležnim državnim organima na dalji postupak. Trend porasta žalbi je nastavljen i u 2018. godini, pa će Agencija i u narendom periodu nastaviti rad sa stručnim licima operatora distributivnog sistema električne energije, odnosno prirodnog gasa koji odlučuju po zahtevima za priključenje na sistem. Agencija je u 2018. godini primila 132 zahteva za izdavanje licence. Takođe je nastavljena obrada nepotpunih zahteva iz prethodne, kao i zahteva zaprimljenih u toj godini. Do kraja godine, Savet Agencije je doneo rešenje o izdavanju 137 novih licenci, u 31 predmetu postupak je okončan odbacivanjem zahteva, u osam predmeta odbijanjem zahteva, u jednom predmetu postupak je obustavljen. Po sili zakona su prestale da važe tri licence, u sedam predmeta licence su trajno oduzete i u 14 predmeta rešenja o izdavanju licence su ukinuta po zahtevima energetskih subjekata. Krajem 2018. godine bilo je ukupno 1292 važeće licence. U toku 2018. godine bilo je samo pet pritužbi na odluke Agencije (nakon drugostepene odluke, subjekt ima pravo da se žali Upravnom sudu) i niko nije dobio proces protiv Agencije na Upravnom sudu. Agencija za energetiku učestvuje u svim radnim grupama, kao što su ECRB (Regulatorni odbor Energetske zajednice), CEER i radne grupe Vlade kada je u pitanju energetika. Potpisan je bilateralni sporazum sa bugarskim regulatorom,što je jako bitno zbog gasovoda „Turski tok“. Agencija je jedan od osnivača Balkanskog savetodavnog foruma, gde su koosnivači AERS, kao i grčko, bugarsko, makedonsko i crnogorsko regulatorno telo.

Dejana Stefanović Kostić, član Saveta AERS, iznela je da je AERS je unapredila svoj rad, obzirom da se sednice održavaju svake nedelje. Značajno je skraćeno vreme za izdavanje licenci, a sve (132) licence su rešene. Izdate su licence za 10 energetskih delatnosti od ukupno 25 koliko propisuje Zakon o energetici Republike Srbije. Data je saglasnost za cenu nestandarnih usluga „Jugorosgaz“-a i „Jugorosgaz Transporta“. Na zahtev EPS-a, dozvoljene su sistemske usluge kako bi se poboljšao rad Elektroprivrede Srbije. Postupljeno je po 211 žalbi. Na odluke AERS kao drugostepenog organa bilo je pet pritužbi. Od ukupno planiranih i realizovanih prihoda, razlika u odnosu na plan postoji samo kod prihoda od licenci. Prihodi od licenci su nešto niži, zbog toga što je bio manji broj zahteva za izdavanje licenci u odnosu na prethodni period. Što se tiče prihoda od donacija i refundacija troškova putovanja, oni su nešto viši od planiranih zbog većeg broja putovanja zaposlenih u AERS na sastanke u organizaciji Sekretarijata Energetske zajednice. Stručni saradnici i ekperti Agencije za energetiku su veoma cenjeni u Energetskoj zajednici. Finansijski i ostali prihodi su nešto veći u odnosu na prethodni period zbog kursnih razlika i kamata na depozit. Ipravke vrednosti potraživanja se knjiže u u roku od 60 dana. Rashodi su veći za 9% u odnosu na 2017. godinu, a manji za 8% u odnosu na odobreni plan. Ono što nije dobro isplanirano je deo koji se uplaćuje u budžet i koji iznosi 10%. Ostvarena je uplata od devet miliona, a za 2018. godinu je bilo planirano sedam miliona dinara. Svi ostali operativni troškovi prate plan i u okvirima su plana koji je odobrio Odbor za finansije, republički budžet i kontrolu trošenja javnih sredstava, kada je odobravao finansijski plan za 2018. godinu prethodnom Savetu. Bilo je povećanja u troškovima zarada i naknadama zarada. U 2017. godini je bilo 40 zaposlenih. U 2018. godini bilo je 47 zaposlenih, a u 2019. godine u AERS je 45 zaposlenih. Poslovna politika u 2019. godini je potpuno promenjena, uvedene su nove procedure u AERS. Godišnji odmor se koristi i ne isplaćuje se naknada za neiskorišćeni godišnji odmor. Za 2018. godinu je planirano 14 miliona dinara za izradu studije ocene gubitaka u distributivnoj mreži, ali to nije urađeno u 2018. godini, jer je Savet kasno došao. Trebalo je organizovati javnu nabavku, te su ta sredstva planirana za 2019. godinu. Veliki je problem da li će se dobiti dobri podaci od operatora distributivnog sistema, da li gubici zaista jesu na tom nivou ili nisu, da li su veći ili manji. To je važno zato što Savet AERS određuje maksimalni odobreni prihod i na osnovu toga se operatorima distributivnog sistema odobrava korekcija cena. Važno je da se uradi provera tih podataka i zato je to ostalo, a zbog racionalizacije poslovanja nije planirano da to se uradi u 2019. godini. Sve ostalo je u granicama dozvoljenog. AERS je imala jako stare automobile kojima je raspolagala. Prodata su dva stara automobila u ovoj godini, što će biti u izveštaju za sledeću godinu, i sproveden postupak javne nabavke. Najpovoljnija ponuda je bila automobil marke „Škoda“, i kupljen je. U AERS dugo nije obnavljana kompjuterska oprema, kancelarijske stolice itd. Problem koji još uvek postoji, pored sitnog inventara, je zakup poslovnog prostora. Agencija je bila zainteresovana za poslovni prostor JP „Pošta Srbije“, koja je ponudila prostor od 740 m2, što za AERS nije dovoljno, s obzirom na način rada. Bila bi prihvaćena ponuda da AERS bude i u manjem prostoru, gde je problem nedostatak telekomunikacioneih instalacija jer je prostor otvoren, bez pregradnih zidova, a JP „Pošta Srbije“ nudi prostor u viđenom stanju. Angažovani su stručnjaci iz Agencije da urade premer i predračun koliko košta adaptacija. Prema predračunu, održavanje bi iznosilo osam miliona, a zgrada ne bi bila zgrada AERS, već bi se uzela u zakup od JP „Pošta Srbije“. Agencija taj rashod nema u planu. Iznela je zahvalnost dr Aleksandri Tomić, predsedniku Odbora za finansije, republički budžet i kontrolu trošenja javnih sredstava, koja je podržala Agenciju za energetiku Republike Srbije u radu i traženju poslovnog prostora. Nastavlja se sa traganjem i angažovanjem i dalje, ali za sada nema promena što se tiče prostora u kome se nalazi Agencija.

Negica Rajakov, član Saveta AERS, istakla je da se Savet od marta 2018. godine suočio sa nizom nerešenih pitanja. Deo pitanja je rešen, deo na putu da se reši. Što se tiče sertifikacije “Elektromreže Srbije“, AD Beograd, uložen je veliki napor da kosovski operator ne dobije sertifikaciju ENTSO. To je učinjeno unapređenjem kontakata svih regulatora u okruženju. Takođe, istakla je da je puno rađeno na aktu o izuzeću, potrošeno je dosta vremena, uložen je veliki napor, i postoji nada da će to dovesti do konačnog rezultata, do izgradnje gasovoda „Turski tok“.

Predsednik Odbora je podsetila da je Savet AERS u ovom sastavu prvi put pred Odborom. Pored dr Aleksandre Tomić i Snežane B. Petrović, u Komisiji za izbor predsednika i članova Saveta AERS su bila i tri univerzitetska profesora sa višegodišnjim iskustvom. Postupak je sproveden na najkvalitetniji način. Bila je velika konkurencija. Od kada je Savet stupio na dužnost u martu 2018. godine, za devet meseci su postigli zavidne rezultate i do izražaja je došla njihova stručnost, i efikasnost. Konstatovala je da je 2018. godina je dobro završena, i izrazila nadu da će 2019. godina, i svaka naredna godina, biti još bolja.

U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

- šta je najveći uzrok gubitaka kada je u pitanju distributivna mreža i prenosna mreža električne energije;

- kako AERS ocenjuje uticaj političkog ambijenta na funkcionisanje i odnos sa Energetskom zajednicom u pogledu liberalizacije tržišta i trgovine električnom energijom;

- kada je u pitanju distribucija i trgovina gasom, koliko se napredovalo u smislu dostizanja evropskih standarda i standarda Energetske zajednice;

- da li ima kompanija koje su zainteresovane za trgovinu i distribuciju gasa;

- da li je AERS intervenisala kada je u pitanju ocena njenog rada i nezavisnosti od strane Sekretarijata EnZ i kakav je odnos EnZ prema Srbiji, odnosno prema AERS;

- u kojoj fazi je definisanje novih ugovornih obaveza uzmeđu Srbije i Energetske zajednice;

- da li AERS ima određene predloge ili preporuke Sekretarijatu EnZ;

- da li je, i na koji način, AERS intervenisala kada je došlo do sertifikacije KOSTT od strane EnZ;

- u kojoj fazi je razdvajanje delatnosti u kompanijama u sektoru gasa;

- kolike su šanse da se dostigne cilj od 27% učešća energije iz obnovljivih izvora u ukupnoj potrošnji električne energije;

- šta će biti sa rudnicima posle 2026. godine i da li će se povećavati uvoz električne energije;

- šta je potrebno da JP EPS dobije licencu u 2019. godini, odnosno da li ima normativnih problema.

U diskusiji je izneto mišljenje da treba delovati u dva pravca: u izgradnji novih dalekovoda i u izvršavanju obaveza od strane građana o privrede. Potreban je javni apel na stručnim skupovima, u medijima, da se kaže građanima da njihove obaveze neće izmiriti niko drugi sem njih, i da sve što se potroši mora da se plati. Izneto je podsećanje da je Republika Srbija dobrovoljni potpisnik Ugovora o Energetskoj zajednici i najnaprednija članica. Ukoliko su nestali jedinstveni, čvrsti kriterijumi prilikom ocenjivanja, to izaziva bojazan da se politika uselila u oblast koja bi morala da bude isključivo stručna, koja stvara regulaciju tržišta, donosi stabilnost i konsolidaciju svih tržišta zemalja potpisnica Ugovora. Republika Srbija je insistirala da se argumentovane primedbe sa čvrstim dokazima unesu u godišnji Izvšetaj o napretku, odnosno da se izvrši korekcija izveštaja, ali na žalost, nije uspela u tome. Iznet je predlog je da se od naredne godine Izveštaj Sekretarijata EnZ oglasi javno, da se blagovremeno obaveste, pripreme i pozovu da uzmu učešće na sednici Odbora stručna lica, stručna javnost i Odbor za energetiku Srpske akademije nauka i umetnosti, prilikom dolaska gospodina Kopača. Potrebno je da se nađe mehanizam i način da se argumentovane primedbe sa naše strane uvrste u Izveštaj. Po pitanju KOSTT je veliki problem, prvenstveno politički, pa tek onda stručni. U poslovnim knjigama naših preduzeća postoje podaci o tome kako se investiralo, koja je imovina oteta, kako se oni verifikuju i kako dolaze do određenih pozicija.

Izneto je da je u Izveštaju Sekretarijata Energetske zajednice za 2017. godinu dovedena u pitanje nezavisnost rada AERS i njeno nezavisno finansiranje. Deo Izveštaja koji sadrži primedbu da finansiranje AERS nije nezavisno, Sekretarijat EnZ nije obrazložio. Postoje tri modela finansiranja. Agencija se, kada je formirana 2005. godine, finansirala po modelu donacija iz budžeta i bila direktni korisnik sredstava iz budžeta, a na osnovu finansijkog plana koji usvaja Narodna skupština. Želja EnZ je bila da bude nezavisna od izvršne vlasti, ali AERS nikad nije potpuno nezavisna, jer njen finansijski plan odobrava Narodna skupština, kojoj odgovara za svoj rad. Takav model postoji i u Hrvatskoj i u Bosni i Hercegovini i ništa nije drugačiji od ostalih. Kada je na Odboru postavljeno pitanje gospodinu Kopaču – koji je to model finansiranja koji bi bio bolji nego što je sada, nije dobijen konkretan odgovor. Iznet je predlog članovima Saveta da se u tom smislu pisanim putem obrate Sekretarijatu EnZ, a odbori za ono čime nisu zadovoljni. Predloženo je da odbori Narodne skupštine, prilikom razmatranja godišnjih izveštaja međunarodnih organizacija, kada je potrebno intervenisati na određeni način, usvoje konkretne zaključke. Ocenjeno je da AERS ima bolju komunikaciju sa Ministarstvom rudarstva i energetike nego Odbor, jer Ministarstvo rudarstva i energetike od 2016. godine ne podnosi tromesečne informacije o radu Odboru. Izneto je da je sertifikacija KOSTT izvršena od strane EnZ na neovlašćen i nezakonit način, jer nije uzeta u obzir imovina Republike Srbije. Tendencija je kosovskih institucija da na svim nivoima traže podršku međunarodnih organizacija. EnZ je sertifikovala KOSTT bez bilo kakvog pravnog, niti tehničkog osnova. Na osnovu mnogih izveštaja EnZ se vidi da se ne radi o stručnim, nego o političkim odlukama. Donose se političke odluke pod geslom struke i kada je u pitanju akt o izuzeću, kada je u pitanju izgradnja gasovoda „Turski tok“ i razdvajanje delatnosti u sektoru gasa. Ocenjeno je da će rešavanje problema poslovnog prostora AERS biti velika ušteda za budžet, ako se finansijska sredstva iz budžeta budu vraćala u budžet, a ne odlivala privatnim firmama. Od velikog je značaja da AERS zakupi prostor budžetskih korisnika, s obzirom da je i sama direktni ili indirektni korisnik.

Istaknuto je da je Izveštaj isrpan i pruža uvid u izazove sa kojima se AERS suočava već nekoliko godina. Izneto je mišljenje da će Odbor podržati aktivnosti na traženju adekvatnog prostora, kako bi AERS optimalno funkcionisala u pristojnim uslovima, čime bi rezultati njihovog rada mogli da budu i bolji nego što su sada. Izneto je mišljenje da je u ovom momentu liberalizacija tržišta gasa u Srbiji ključno pitanje, važnije od liberalizacije tržišta električne energije. Tržište električne energije je liberalizovano i odvija se borba na tržištu. Država Srbija je u potpunosti zavisna od Gasproma i od Ruske Federacije, a država koja je 100% zavisna od snabdevanja gasom ne može da bude suverena zemlja i zato treba biti mnogo liberalniji u tom smislu. Da bi se naša privreda razvijala i da bi naša zemlja mogla da bude bezbedna zemlja u svakom smislu, ekonomskom, političkom i svakom drugom, mora se otvoriti kao tržište.

Izneto je da Odbor za privredu razmatra, odnosno usvaja Izveštaj o radu Agencije za energetiku i Izveštaj o stanju u energetskom sektoru i ocenjeno da ovi izveštaji spadaju u najvažnije izveštaje. Energetski sektor je jedan od najvažnijih sektora u privrednom razvoju svake države, pa i države Srbije. Razmatranje ovog izveštaja i ukazivanje na sveukupnu problematiku u energetskom sektoru zahteva mnogo više informacija, kada su poslanici u pitanju, mnogo više stručnosti i više vremena je potrebno da se razmatra deo po deo izveštaja o električnoj energiji, gasu, nafti. To je jako složeno i važno je da se raspravlja o svakom tom sektoru u okviru energetskog sektora. Ocenjeno je da poslanici nemaju dovoljno vremena da se na jednoj sednici posvete svim pitanjima za koja je potrebno dva dana kako bi se sva pitanja temeljno razmotrila i ukazalo na sve probleme u sektoru energetike. I prethodna i sadašnja Vlada su opredeljene za evropske integracije. Posmatrano sa aspekta sektora energetike u celini, stiče se utisak da se previše brzo ide, paralelno pokušavajući da se unutar sebe reformiše, a paralelno se žuri i u usaglašavanju, odnosno ispunjavanju zadataka iz različitih direktiva Evropske unije i Energetske zajednice. To je jako složen proces, odnosno posao i zbog složenosti i paralelnih procesa dolazi do negativnih izveštaja gospodina Kopača i Energetske i evropske zajednice. Ocenjeno je da će električna energija znatno poskupeti ukoliko se do 2026. godine zatvore veće termoelektrane i rudnici, jer neće biti dovoljno električne energije. Kad struja poskupi, sve poskupi. U Izveštaju je navedeno da su tokom 2018. godine učinjeni dalji koraci u reformi sektora i otvaranju tržišta električne energije i prirodnog gasa više u normativnoj sferi, a mnogo manje u primeni. Izneto je mišljenje da se opet kasni, iako se donose zakoni i akta, ne primenjuju se i to se odnosi na naftu i na gas. Izneto je mišljenje da je potrebno da se više radi na temeljnim reformama energetskog sektora. Razdvajanje delatnosti operatora prenosnog i distributivnog sistema od proizvodnje nije temeljna reforma. Za EU je važnije da uđe na tržište, od problema energetskog sektora.

U odgovoru na postavljena pitanja, izneta mišljenja, predloge i sugestije, Dejan Popović, predsednik Saveta Agencije za energetiku, izneo je da su gubici u distributivnoj mreži svedeni na 12,2%, što je uspeh u odnosu na prethodni period, ali je još uvek visok procenat u odnosu na najrazvijenije države kod kojih su na nivou od oko 8%. Više je uzroka gubitaka. Jedan od uzroka su tehnički gubici, jednim delom zbog zastarelosti mreže, za čije smanjenje je potrebno investiranje u zamenu stubova i trafo-stanica. Deo gubitaka se stručno zove „neovlašćena potrošnja“, a radi se o krađi, za koju je potrebna nulta tolerancija. Što se tiče političkog ambijenta i nezavisnosti rada Agencije, način na koji je izabran Savet Agencije je najbolji dokaz da ovaj Savet ima sve preduslove za nezavisan rad**.** Ovo je prvi put da je Savet AERS izabran na konkursu, koji je sprovela Komisija od dva narodna poslanika i tri profesora koji nisu stanačke ličnosti. Ni jedan član Vlade Republike Srbije nije bio član Komisije. Što se tiče otvorenosti tržišta, ono je u Srbiji potupno otvoreno. Još uvek je regulisano samo snabdevanje domaćinstava. Jedina država na svetu u kojoj je tržište električne energije u potpunosti liberalizovano, čak i za domaćinstva, je Engleska. Ni jedna evropska država nema liberalno tržište za domaćinstva. Agencija vrši nadzor tržišta, stanje je dosta korektno, u Srbiji je nešto niža cena električne energije na tržišnom delu nego u nekim drugim državama. Kada je u pitanju odnos AERS sa EnZ i Izveštaja Sekretarijata EnZ, bio je problem grešaka u prevodu. U samom Izveštaju je AERS kritikovala AERS za poslove za koje AERS nije zadužena. AERS je po Zakonu nezavisno regulatorno telo, ne razdvaja preduzeća. Razdvaja ih vlasnik preduzeća, a Agencija samo konstatuje kada se preduzeća razdvoje (misli se na razdvajanje transporta od distribucije, prodaje i snabdevanja u gasu i prenosa i proizvodnje u električnoj energiji). Kada vlasnik razdvoji preduzeće po delatnostima, Agencija kroz sertifikaciju konstatuje da li je to urađeno u skladu sa zakonom. Agencija nema izvršnu vlast, već može samo da konstatuje. Pitanja sa EnZ se polako otvaraju i rešavaju. Razmenjene su dve posete, održana dva veoma ozbiljna sastanka, na kojima je Savet AERS izrazio želju da se razgovara kako bi se bolje razumeli. AERS ostvaruje prihod od delatnosti izdavanja licenci i od regulatorne naknade. Finansiranje je nezavisno jer AERS „puni budžet“. Još uvek nije bilo direktnog korišćenja sredstava iz budžeta. Srbija uvozi oko 1% ukupno potrošene električne energije. EPS svake godine, zavisno od tržišnih kretanja, nudi određenu količinu električne energije po tržišnim cenama, prema ugovoru sa konkretnim pravnim licem. Uvoz je jako mali, ali zbog podataka o balansiranju stiče se pogrešan utisak da se uvozi velika količina. Što se tiče novog Ugovora o Energetskoj zajednici, AERS je učestvovala na sastancima, dala je primedbe iz domena i delokruga njenog rada. AERS nije učestvovala u tim razgovorima. EnZ je dala odgovore na sve primedbe. AERS u potpunosti ostaje pri svojim stavovima koje je imala i ranije. Oko sertifikacije KOSTT je bila najveća borba, pošto je AERS član ECRB-a (Udruženje regulatora na nivou Energetske zajednice) i ima svoj glas. Učinjeno je sve da se ospori da ECRB ne da pozitivno mišljenje. Osporen je pokušaj Sekretarijata EnZ da prikaže da je izglasano pozitivno mišljenje od strane ECRB za sertifikaciju KOSTT. Tri člana ECRB-a su glasala „protiv“, jedan je bio „uzdržan“, a eksplicitno „za“ je glasao samo jedan član, Albanija. Njihova ideja je bila da proglase da je to pozitivno. Zbog toga je napisano jedno ozbiljno pismo, naslovljeno na predstavnika ECRB i na direktora Sekretarijata EnZ. U njemu se ističe da se odluka ne može nikako tretirati kao pozitivna, jer čak i po tom nakaradnom sistemu glasanja, opet je četiri – četiri, jer je ukupno moglo da glasa osam. Direktor Sekretarijata EnZ je odgovorio da mišljenje Sekretarijata ECRB nije obavezujuće i da Serkretarijat EnZ ima pravo da da pozitivno mišljenje. Tu AERS ne može da utiče, ali može da utiče na deo ECRB-a. AERS je upozorila sve institucije države da bi to bio udar na Republiku Srbiju. EPS i dalje otplaćuje kredite Pariskog kluba za izgradnju prenosne mreže na Kosovu. Iako je AERS sve dokaze poslala, kosovski regulator je izvršio preliminarnu sertifikaciju KOSTT, ali prenosna mreža na Severu Kosova je i dalje deo naše prenosne mreže. Na poslednjem sastanku najveća rasprava je vođena oko pojavljivanja Sekretarijata EnZ u medijima povodom akta o izuzeću „Gastransa“ koji je Agencija u potpunosti uradila u skladu sa važećim Zakonom o energetici za koji i Sekretarijat EnZ i EU znaju da je prvi zakon kojim je u potpunosti preuzet Treći paket evropskih direktiva. Obrazloženje u aktu Agencije ima 102 strane. Jasno je obrazloženo šta je prihvaćeno od njihovih sugestija, a šta se nije moglo prihvatiti, jer nije u nadležnosti AERS. Ne može se razdvajanje delatnosti „Srbijagas“-a stavljati u akt o izuzeću „Gastransa d.o.o.- Novi Sad“, jer je to preduzeće u kojem je JP „Srbijagas“ manjinski vlasnik. Većinski vlasnik je Gazprom. Sekretarijat EnZ je tražio da u tom aktu stoji da je razdvakanje JP „Srbijagas“ uslov za izuzeće. To je drugi postupak, nije u vezi sa ovim, po našem zakonodavstvu, i AERS ne može da objedini dva različita postupka. Sekretarijat EnZ je i pokrenuo postupak protiv Republike Srbije zbog nerazdvajanja delatnosti „Transportgas“-a od „Srbijagas“-a. Napravljen je mali pomak, direktor JP „Srbijagas“ je bio u poseti dva puta i dogovoreno je razdravanje delatnosti do oktobra 2019. godine, što je uslov za sertifikaciju.

Dejana Stefanović Kostić je iznela da u distribuciji električne energije postoje ekonomski i tehnički gubici. Nisu ekonomski gubici amortizacija i trošenje sredstava. Za razliku od ekonomskih postoje tehnički gubici. „Elektroprivreda Srbije“ ima problem sa mernim mestima, nabavkom strujomera, odnosno brojila i izmeštanjem mernih mesta. Nabavka uređaja se vrši putem centralizovanih javnih nabavki. Ne postoji prosek u regionu, jer gubici zavise terena na kome se mreža nalazi. Nisu jednaki kada je u pitanju brdsko-planinski teren ili kada je teren ravničarski. Takođe, gubici zavise od toga da li je jedan direktni kupac ili nije. Ako jeste direktni kupac, kao što su rudnici, ili veliki sistemi kao što je „Tigar“ Pirot, tu nema gubitaka. Gubici se javljaju na prenosnoj mreži, odnosno svaki prenos vuče neke gubitke, obično oko 2%. Ono što se smatra normalnim za tehničke gubitke je 8%. Postoje studije koje pokazuju da gubici mogu da budu svedeni i na 6%. Gubici zavise i od toga gde se mere. Na Jugu Srbije je najveća neovlašćena potrošnja, a i teren na Jugu Srbije nije isti kao teren u Vojvodini. Zbog toga su u Vojvodini i gubici manji. Povodom loše ocene rada AERS od strane Sekretarijata EnZ, iznela je da su članovi Saveta pitali koji je razlog za tako negativnu ocenu. Odgovor je bio da je Sekretarijat EnZ promenio kriterijume sredinom godine, da su ocenjivali samo negativne aspekte rada AERS, da je to novo pravilo i da je pravilo uvedeno juče. Izveštaj koji dostavljaju Agenciji i način na koji je ocenjena nije korektan i nema nikakvu podlogu, a podaci su dati ad hoc i bez ikakvih kriterijuma. AERS je tražila od Sekretarijata EnZ kriterijume i nije ih dobila. Smatra da je ocena Sekretarijata EnZ kako AERS, tako i Komisije za zaštitu konkurencije doneta ad hoc. JP „Elektromreža Srbije“ je najrazvijenija u regionu, dostavila je sve što je potrebno za sertifikaciju i AERS to pitanje neće ponovo pokretati, sa čim je upoznala Sekretarijat EnZ. Što se tiče izmena Ugovora u Energetskoj zajednici, to nije posao AERS, već to obavlja veliki broj institucija države koji radi na izmeni Ugovora o Energetskoj zajednici. Ugovor će biti upućen Narodnoj skupštini na ratifikaciju. Odredbe o kažnjavanju su problematične u Nacrtu izmena Ugovora. Problematično je to što se sredstva od uplaćenih kazni uplaćuju Sekretarijatu EnZ, koji ih raspoređuje po nepoznatim kriterijumima na zemlje članice. Na koje - oni odlučuju. AERS je više puta pisala Ministarstvu rudarstva i enregetike, koje je nadležno za izmenu Ugovora. Vlada je usvojila platformu koja jasno definiše u kom smeru radna grupa može da se kreće.

Aca Marković je izneo da gubici u prenosnoj mreži zavise da li je reč o 110, 220 ili 400 kilovoltnoj mreži i tu može da se kaže da „par excellance“ zavise od mreže. Kad se napravi dalekovod Subotica – Sombor gde su bili vrlo niski naponi, u celom regionu će se smanjiti gubici. U distributivnoj mreži postoje tehnički i komercijalni gubici. Tehnički gubici su u domenu tehnike, to je tehnički, a ne stohastički uzrok. U bivšoj Jugoslaviji gubici su bili od 8 do 9%. Od 1991.-1996. godine, u periodu sankcija, prešlo se na niskonaponsku mrežu. Đerdap 1 godišnje proizvede, na prosečnoj hidrologiji, pet i po milijardi kilovat časova. Nije lako iseliti tu potrošnju, jer se svodi kroz naponske nivoe i prave se gubici. U Srbiji je 3.320.000 potrošača elekrtične energije, a oko 220.000 ili 230.000 potrošača gasa. Veliki deo energije je na srednjem i niskom naponu, za razliku od Slovenije koja ima većinu na srednjem naponu, i zbog toga su gubici države Srbije još uvek na tom nivou. Ako se poveća gasifikacija i poveća broj solarnih elektrana, smanjiće se i gubici. U poslednjih deset godina proizvodnja električne energije je bila veća od potrošnje električne energije, izuzev u 2014. godini, kada su bile velike poplave. Srbija je veliki izvoznik električne energije i Savet AERS smatra da je dobro. Što se tiče libaralizacije tržišta gasa, 85% gasa je tržišno otvoreno, što nije malo. Što se tiče struje, 49,6% je komercijalno snabdevanje, privreda može da kupuje od koga hoće. Svojevremeno je „Meser“ kupovao struju od slovenačkog „Genija“, a kada je EPS ponudio nižu cenu, vratio se u EPS. Interes je da naša privreda kupuje od nas. 5% malih kupaca je u zoni garantovanog snabdevanja, gde je nadlženost Agencije da utvrđuje cene. Sve ostale cene se formiraju na tržištu. Pritisak je spoljnih faktora da se cena koriguje, jer niko nema interes da prodaje struju po tim cenama. Sva domaćinstva i mali kupci imaju pravo da odu u komercijalno snabdevanje. Drugim rečima, da se otvori ovaj nivo tržišta, a da ne postoje problemi, to je veliki uspeh. Što se tiče licence, EPS ima licencu za proizvodnju i oni su to vrlo uspešno uradili.

Predsednik i članovi Saveta AERS su zahvalili Narodnoj skupštini koja je za nepunih godinu dana usvojila dva godišnja finansijska plana, dok su za prethodnih 12 godina usvojena ukupno dva godišnja finansijska plana AERS. Istakli su zahvalnost i Odboru za privredu, regionalni razvoj, trgovinu, turizam i energetiku, Odboru za finansije, republički budžet i kontrolu trošenja javnih sredstava i Administrativnom odboru za punu podršku i trudiće se da opravdaju poverenje.

Zajednički je ocenjeno da je potrebno da Odbor na nekoj od narednih sednica utvrdi dopis kojim bi se odgovorilo Sekretarijatu EnZ na primedbe i ocene iznete u njihovom Izveštaju, odnosno kojim bi Odbor informisao Sekretarijat EnZ o delovima godišnjeg izveštaja koji su sačinjeni bez odgovarajućih argumenata i informacija srpske strane i prema kriterijumima sa kojima potpisnice Ugovora nisu blagovremeno upoznate. Predloženo je da Odbor na ovoj sednici usvoji izveštaj i Predlog zaključka. Razmatranje Izveštaja o radu AERS pokazuje da su članovi Odbora ozbiljno zainteresovani i da prate kretanje u energetskom sektoru, naročito u interesu naše države i građana koji su i korisnici energenata u najvećem delu, i naše privrede. Savetu AERS su upućena i pitanja koja su iz nadležnosti resornog ministarstva. U Narodnoj skupštini je razmatran i Izveštaj Evropske komisije o napretku Republike Srbije i tu postoje određene primedbe, koje su otklonjivog karaktera i u tom smislu izneta je obaveza poštovanja Poslovnika o radu Narodne skupštine. Prema članu član 54. Poslovnika, jedna od alineja podrazumeva obavezu ministarstava koja su u delokrugu Odbora da svoje obaveze izvršavaju u skladu sa Poslovnikom. U tom smislu očekuje se da će nadležno ministarstvo u najkraćem roku dostaviti izveštaj i da će se ministar odazvati pozivu na sednicu Odbora, na kojoj će obrazložiti sva kretanja u energetskom sektoru, pa samim tim i upotpuniti informacije u pogledu Energetske zajednice i delovanja Republike Srbije i postupanja u okviru ovog ugovora. U saradnji sa resornim ministarstvom, u delovima Izveštaja EnZ o napretku u kojima čvrstom argumentacijom može da se utvrdi da postoji greška u oceni, treba politički koretktno ukazati na uočene manjkavosti, naročito u pogledu kriterijuma ocenjivanja. Potrebno je insistiranje od strane Odbora na korekciji delova Izveštaja, uz čvrstu argumentaciju. Pitanje KOSTT predstavlja obavezu narodnih poslanika da iskažu svoje neslaganje u evropskim telima i organima sa tim da vlasništvo države Srbije postane vlasništvo nepriznate države.

U diskusiji su učestvovali Snežana B. Petrović, Aleksandra Tomić, Vladimir Marinković, Gorica Gajić, kao i Dejan Popović, Dejana Stefanović Kostić i Aca Marković.

Odbor je jednoglasno utvrdio Predlog zaključka povodom razmatranja Izveštaja o radu Agencije za energetiku Republike Srbije za 2018. godinu koji je podneo Narodnoj skupštini, tako da glasi:

„Na osnovu člana 8. stav 1. Zakona o Narodnoj skupštini („Službeni glasnik RS“, broj 9/10) i člana 239. stav 3. Poslovnika Narodne skupštine („Službeni glasnik RS“, broj 20/12-prečišćen tekst),

Narodna skupština Republike Srbije, na \_\_ sednici \_\_\_\_\_\_\_ zasedanja, održanoj \_\_\_\_\_2019. godine, donela je

ZAKLjUČAK

povodom razmatranja Godišnjeg izveštaja o radu Agencije za energetiku

Republike Srbije za 2018. godinu

1. Prihvata se Godišnji izveštaj o radu Agencije za energetiku Republike Srbije za 2018. godinu.
2. Ovaj zaključak objaviti u “Službenom glasniku Republike Srbije”.

RS Broj \_\_

U Beogradu, \_\_\_\_ 2019. godine

NARODNA SKUPŠTINA

PREDSEDNIK

Maja Gojković

O B R A Z L O Ž E Nj E

Pravni osnov za donošenje Zaključka sadržan je u članu 8. stav 1. Zakona o Narodnoj skupštini („Službeni glasnik RS“, broj 9/10) i članu 239. stav 3. Poslovnika Narodne skupštine („Službeni glasnik RS“, broj 20/12-prečišćen tekst).

Članom 237. st. 1. i 4. Poslovnika Narodne skupštine predviđeno je da predsednik Narodne skupštine dostavlja izveštaje koje su državni organi, organizacije i tela, u skladu sa zakonom, podneli Narodnoj skupštini, narodnim poslanicima i nadležnom odboru. Nakon razmatranja izveštaja, nadležni odbor podnosi izveštaj Narodnoj skupštini, sa predlogom zaključka, odnosno preporuke.

Članom 239. Poslovnika Narodne skupštine, predviđeno je da Narodna skupština razmatra izveštaje iz člana 237. st. 1. i 4. ovog poslovnika i predlog zaključka, odnosno preporuke nadležnog odbora, na prvoj narednoj sednici. Na sednicu Narodne skupštine poziva se predstavnik državnog organa, organizacije, odnosno tela čiji se izveštaj razmatra. Narodna skupština, po zaključenju rasprave, donosi zaključak, odnosno preporuku, većinom glasova narodnih poslanika na sednici na kojoj je prisutna većina narodnih poslanika.

Na osnovu člana 39. Zakona o energetici („Službeni glasnik RS“, br. 145/14 i 95/18 dr. zakon), Savet Agencije za energetiku Republike Srbije podnosi Narodnoj skupštini najmanje jednom godišnje izveštaj o radu Agencije. Godišnji izveštaj za prethodnu kalendarsku godinu podnosi se najkasnije do 31. maja svake godine.

Savet Agencije za energetiku Republike Srbije podneo je Narodnoj skupštini redovan godišnji Izveštaj o radu za 2018. godinu, koji je Odbor za privredu, regionalni razvoj, trgovinu, turizam i energetiku razmotrio na sednici Odbora, održanoj 13. juna 2019. godine. Sednici je prisustvovao Dejan Popović, predsednik Saveta Agencije za energetiku Republike Srbije.

Odbor je, u skladu sa članom 237. stav 4. Poslovnika Narodne skupštine, podneo Narodnoj skupštini Izveštaj sa Predlogom zaključka koji je utvrdio na sednici Odbora, radi razmatranja i usvajanja.

Na osnovu člana 8. stav 3. Zakona o Narodnoj skupštini, zaključci Narodne skupštine objavljuju se u „Službenom glasniku Republike Srbije“.

Sednica je zaključena u 14 časova i 38 minuta.

Sednica je prenošena u live stream-u i tonski snimana, a video zapis se nalazi na internet stranici Narodne skupštine.

SEKRETAR PREDSEDNIK

Aleksandra Balać Snežana B. Petrović